L'Ajuntament de Barcelona ha pres les primeres mesures per combatre les desigualtats en salut entre els diversos barris de Barcelona. Les diferències entre les diferents zones de la ciutat van quedar reflectides a l'Informe de Salut que va presentar el Consistori la setmana passada i que va constatar, per exemple, una diferència de sis anys entre l'esperança de vida d'un veí del Raval i un altre de Pedralbes. L'alcaldessa Ada Colau ha anunciat aquest dimarts que destinarà 475.000 euros més a reduir les desigualtats de salut entre els barris.

Els programes comunitaris Salut als Barris, que ja funcionen a la major part dels veïnats de Barcelona, rebran una partida extraordinària de 300.000 euros el 2016 per abordar les grans problemàtiques en salut que va constatar l'informe municipal. "Volem millorar i reforçar els programes de salut comunitària als barris, com la prevenció del consum de drogues, l'abordatge de problemes de salut mental i la formació per evitar embarassos juvenils", ha indicat la comissionada de Salut, Gemma Tarafa. La injecció pressupostària permetrà també desenvolupar els programes comunitaris en cinc barris (Verdum, Can Peguera, Turó de la Peira, Gòtic i Carmel) on encara no estaven implantats i que resulten ser de les zones amb pitjors indicadors de salut. "Estem fent la diagnosi de les necessitats en aquests cinc barris nous, que disposaran de quatre tècnics més de salut pública per abordar les problemàtiques de la seva zona", ha puntualitzat Tarafa.

El Consistori també ha obert una nova línia de subvencions de 75.000 euros per a entitats que treballin per revertir les desigualtats en salut a partir dels determinants socials i, a més, ha decidit destinar 100.000 euros més al programa de cobertura econòmica de medicaments (ara el pressupost és de 400.000 euros). Malgrat que l'Ajuntament no sap fins ara quantes famílies sense recursos es podran beneficiar de la cobertura farmacèutica, Tarafa ha assegurat que no descarten ampliar la partida si fos necessari.

L'Ajuntament ha avançat que també monitoritzarà l'evolució de les desigualtats i l'impacte de les polítiques del govern sobre aquest tema a través d'un nou Observatori de Salut municipal. Tarafa ha indicat, a més, que el seu equip intentarà localitzar "les bosses de persones vulnerables" en altres barris que, malgrat no tenir mala salut, sí que tenen mancances en certs indicadors.

L'alcaldessa i la seva comissionada de Salut han informat de les primeres mesures per reduir les desigualtats entre barris durant la seva visita a les noves instal·lacions de l'Hospital del Mar de Barcelona, encara en construcció. A part dels 30 milions d'euros que va injectar el 2014 l'anterior govern municipal de Xavier Trias per desencallar les obres del nou edifici d'urgències –estaven aturades des de les primeres retallades sanitàries el 2010–, l'executiu de Colau ha acordat amb els grups municipals d'ERC, CUP i PSC, destinar quatre milions més del superàvit de l'Ajuntament (101 milions) per rematar la primera fase de les obres. Segons ha indicat el Consistori, aquests quatre milions han servit per començar les obres i equipar la zona de ginecologia i obstetrícia i, a més, per rematar les instal·lacions d'urgències, radioteràpia i l'hospital de dia.